ส.อ.ท.อยากเห็นดอกเบี้ยลด 0.5%
ประธานส.อ.ท.อยากเห็น กนง. ลดอัตราดอกเบี้ยนโยบายลง 0.5% เพื่อดูแลเศรษฐกิจและค่าเงินบาท
28 พ.ค. 2556

ประธานส.อ.ท.อยากเห็น กนง. ลดอัตราดอกเบี้ยนโยบายลง 0.5% เพื่อดูแลเศรษฐกิจและค่าเงินบาท
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) เปิดเผยว่า การประชุมคณะกรรมการนโยบายการเงิน (กนง.) ในวันพรุ่งนี้ ( 29 พ.ค.56) กนง.ควรลดอัตราดอกเบี้ย 0.5% เพราะจะส่งผลดีต่อเศรษฐกิจให้ขยายตัวได้ต่อเนื่อง หลังจากที่ไตรมาสแรกของปีนี้เศรษฐกิจขยายตัวเพียง 5.3% และส่งผลให้ค่าเงินบาทมีเสถียรภาพมากขึ้น
ทั้งนี้ กนง. มีความสามารถที่จะทำได้ เพราะที่ผ่านมาอัตราเงินเฟ้อไม่ได้เร่งตัวขึ้นจนน่าเป็นห่วง แต่หากกังวลว่า ดอกเบี้ยต่ำจะทำให้ประชาชนไม่ออมเงิน และหันไปลงทุนในสินทรัพย์เสี่ยง จนเกิดภาวะฟองสบู่ ธนาคารแห่งประเทศไทยก็สามารถออกมาตรการพิเศษเพื่อดูแลปัญหานี้โดยเฉพาะได้ 
อย่างไรก็ตาม หากผลการประชุม กนง. ตัดสินคงดอกเบี้ยนโยบายไว้ที่ 2.75% ทางเอกชนก็คงจะต้องขอดูสถานการณ์ และประเมินผลกระทบจากการชะลอตัวของเศรษฐกิจโลกต่อภาคธุรกิจอีกระยะหนึ่ง แต่ขณะนี้สถานการณ์ค่าเงินบาทที่กลับมาอ่อนค่าลงก็ช่วยลดผลกระทบด้านการส่งออกได้ในระดับหนึ่ง แต่ภาคเอกชนก็ต้องการเห็นนโยบายการเงินและนโยบายการคลังทำงานประสานกัน